圓初務農，為鄰人所惡，遷居國頭，復不見容於鄰人，乃遷首里，為越來王子泰久門客。泰久異之，舉圓為家來赤頭。是年，正統六年也。景泰三年，升黃冠，黃冠者，琉球爵號也。景泰四年，中山王尚金福薨，子志魯與其叔布里爭位，亂及首里，志魯、布里皆死事，圓乃舉志魯弟泰久為王。五年，以定策功，封內間領主，百姓服之。天順三年，升御物城御鎖側官。恩遇日隆，王每有事必與圓諏。天順四年，泰久王薨，王世子德立，是為尚德王。王性愎很，不重用士。圓乃不堪，屢諫，王皆不從。成化四年，圓致仕，歸隱內間。王行愈乖，民心盡失。成化五年，尚德王薨。法司將立王世子為新主，泊人毛興文號於朝堂，言尚德王失德，當立御鎖側官圓為王。眾臣齊應之，乃戕世子，擁圓踐祚。